ประมวลข่าวทั่วไทยประจำวันที่  22  กรกฎาคม 2561
ประมวลข่าวทั่วไทยประจำวันที่  22  กรกฎาคม 2561  
  การเมือง/มั่นคง 
  รัฐบาลลงพื้นที่อำนาจฯ-อุบลฯ 23 – 24 ก.ค.นี้ ตั้งเป้าส่งเสริมการพัฒนาให้สอดคล้องกับปัญหา พร้อมเดินหน้าแก้จน เจ็บ แล้ง กระจายความเจริญทุกมิติ  
พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่าระหว่างวันที่ 23 – 24 ก.ค.นี้ นายกรัฐมนตรีจะนำคณะรัฐมนตรีลงพื้นที่ตรวจราชการและประชุม ครม.นอกสถานที่ ณ จังหวัดอำนาจเจริญและจังหวัดอุบลราชธานี ซึ่งเป็นส่วนหนึ่งของกลุ่มจังหวัดราชธานีเจริญศรีโสธร (อุบลราชธานี อำนาจเจริญ ศรีสะเกษ ยโสธร) 
 โดยการตรวจราชการนั้นให้ความสำคัญกับการส่งเสริมและพัฒนาเกษตรอินทรีย์ การพัฒนาแพทย์แผนไทยที่มีมาตรฐานบูรณาการกับการรักษาด้วยแพทย์แผนปัจจุบัน การอนุรักษ์ฟื้นฟูทรัพยากรป่าไม้เพื่อสร้างสมดุลธรรมชาติและการอนุรักษ์ประเพณีวัฒนธรรมเพื่อส่งเสริมการท่องเที่ยวอย่างมีคุณภาพ มุ่งไปสู่เป้าหมายการพัฒนากลุ่มจังหวัด คือ “อุตสาหกรรมเกษตรแปรรูปและเกษตรอินทรีย์เพิ่มมูลค่า การท่องเที่ยวเชิงคุณภาพ การค้าชายแดนได้มาตรฐานสากล” 
 สำหรับสภาพปัญหาของพื้นที่ที่รัฐบาลเล็งเห็นว่าเป็นประเด็นสำคัญและต้องเร่งแก้ไข คือ รายได้ของประชาชนอยู่ในระดับต่ำ โดยเฉพาะ จังหวัดยโสธร ศรีสะเกษ และจังหวัดอำนาจเจริญ นั้นติด 1 ใน 10 จังหวัดที่มีผลิตภัณฑ์มวลรวมต่อหัวต่ำที่สุดของประเทศ มีความก้าวหน้าด้านการศึกษาน้อย เกิดภาวะน้ำท่วมน้ำแล้งซ้ำซากและมีปริมาณขยะเพิ่มขึ้นอย่างต่อเนื่อง
 นอกจากนี้ ครม. จะได้พิจารณาข้อเสนอแนวทางการพัฒนาเศรษฐกิจและสังคมของกลุ่มจังหวัด ได้แก่ การพัฒนาระบบโลจิสติกส์ทั้งทางถนน ทางอากาศและทางราง เช่น ขยายช่องจราจร ขยายสนามบิน ศึกษาโครงการรถไฟทางคู่ การพัฒนาแหล่งน้ำเพื่อการเกษตรและแก้ปัญหาน้ำท่วม เช่น จัดทำแก้มลิง อาคารบังคับน้ำ ระบบส่งน้ำ การยกระดับการผลิตและสร้างมูลค่าเพิ่มผลผลิตทางการเกษตร เช่น ก่อสร้างโรงงานต้นแบบเพื่อแปรรูปสินค้าเกษตร ส่งเสริมเกษตรอินทรีย์และอุตสาหกรรมชีวภาพครบวงจร การยกระดับคุณภาพชีวิตประชาชน เช่น พัฒนาศักยภาพการให้บริการของโรงพยาบาลศูนย์ สนับสนุนศูนย์การแพทย์แผนไทย และการส่งเสริมการท่องเที่ยว เช่น พัฒนาเส้นทางคมนาคมเชื่อมโยงแหล่งท่องเที่ยว พัฒนาช่องเม็ก จังหวัดอุบลราชธานี วิมานพญาแถน จังหวัดยโสธร และอ่างเก็บน้ำพุทธอุทยาน จังหวัดอำนาจเจริญ เป็นต้น
 นายกรัฐมนตรี เน้นย้ำว่า การลงพื้นที่และประชุม ครม.นอกสถานที่ เป็นหน้าที่ของรัฐบาลในการติดตามรับฟังปัญหาและความเดือดร้อนโดยตรงจากประชาชน โดยขออย่ามองเป็นเรื่องการเมือง วันนี้ประเทศไทยต้องเดินหน้าต่อไปด้วยความร่วมมือร่วมใจของทุกฝ่าย  
  จังหวัดยโสธร เตรียมเสนอแผนงานและโครงการพัฒนาระบบโลจิติกส์และพัฒนาแหล่งน้ำ ต่อ ครม.นอกสถานที่  
 นายนิกร สุกใส ผู้ว่าราชการจังหวัดยโสธร กล่าวว่าจังหวัดยโสธรได้เตรียมเสนอแผนงานและโครงการเร่งด่วนเข้าสู่การประชุมคณะรัฐมนตรีอย่างเป็นทางการนอกสถานที่ที่จังหวัดอุบลราชธานี ในวันที่ 24 กรกฎาคมนี้  ซึ่งแผนงานและโครงการดังกล่าวจะเป็นโครงการภาพรวมของ 4 จังหวัดภาคตะวันออกเฉียงเหนือตอนล่าง 2 ประกอบด้วยแผนพัฒนาระบบโลจิติกส์ พัฒนาแหล่งน้ำ ยกระดับการผลิต พัฒนาคุณภาพชีวิตและการท่องเที่ยว โดยจังหวัดยโสธรจะเสนอแผนพัฒนาโลจิติกส์โครงข่ายคมนาคมเพื่อรองรับการเชื่อมการค้าชายแดนเป็นถนน 4 ช่องจราจร จำนวน 4 สาย ได้แก่ ถนนสายเลี่ยงเมืองหมายเลข 292  ถนนสายหลักเชื่อมที่จังหวัดมุกดาหารผ่านเข้าสู่จังหวัดยโสธรก่อนกระจายเข้าสินค้าเข้าสู่จังหวัดในพื้นที่ภาคตะวันออกเฉียงเหนือตอนกลางและกรุงเทพมหานคร ระยะทาง 62 กิโลเมตร  ถนนเชื่อมระหว่างจังหวัดศรีสะเกษ-ยโสธร ระยะทาง 26 กิโลเมตร รวมถึงถนนที่เชื่อมจากจังหวัดยโสธร-อำนาจเจริญ ระยะทาง 31 กิโลเมตร
 สำหรับการพัฒนาระบบโครงข่ายคมนาคมจะเสนอโครงการศึกษาเปรียบเทียบสนามเลิงนกทาเป็นสนามบินเพื่อการพาณิชย์  โครงการพัฒนาแหล่งน้ำเพื่อการเกษตรและการแก้ไขปัญหาอุทกภัย 9 โครงการ อาทิ ฝาย แก้มลิง ระบบสูบน้ำด้วยโซลาเซลล์เพื่อการเกษตร การพัฒนาแหล่งน้ำเพื่อแก้ไขปัญหาอุทกภัยระบบป้องกันน้ำท่วมชุมชนเมืองยโสธร โครงการการศึกษาความเหมาะสมการบรรเทาอุทกภัยจุดบรรจบลำน้ำยัง และลำน้ำชีเพื่อแก้ไขปัญหาน้ำท่วมซ้ำซาก โครงการแก้ไขปัญหาอุทกภัยพื้นที่ชลประทานลำเซบาย รวมถึงแผนงานยกระดับการผลิตโครงการแปรรูปอาหารยกระดับการให้บริการสินค้าเกษตรให้มีมูลค่าเพิ่มสูงขึ้น โดยมีโรงงานต้นแบบให้ผู้ประกอบการสามารถเข้ามาใช้บริการ 
   โครงการชลประทานน่าน ติดตั้งเครื่องสูบน้ำ 11 ตัว เขตเทศบาลเมืองน่าน รองรับกระแสน้ำไหลบ่า 
 นายสุรศักดิ์ สุพรรณคง ผู้อำนวยการโครงการชลประทานน่าน ลงสำรวจพื้นที่บริเวณริมแม่น้ำน่าน ตามประตูปล่อยน้ำจุดต่างๆ และจุดพื้นที่เสี่ยงในเขตเทศบาลและในพื้นที่ลุ่มต่ำ อำเภอภูเพียง จังหวัดน่าน เนื่องจากมีปริมาณน้ำไหลมาจากพื้นที่อำเภอตอนบนอย่างต่อเนื่อง พร้อมนำเครื่องสูบน้ำทำการติดตั้งในบริเวณดังกล่าว จำนวน 11 ตัว พบว่า น้ำที่ไหลมาเป็นกระแสน้ำเชี่ยว มีน้ำกัดเซาะริมแม่น้ำอีกหลายแห่ง พร้อมที่จะเข้าท่วมพื้นที่เศรษฐกิจเขตเทศบาล จึงได้นำเครื่องสูบน้ำจากโครงการชลประทานเขตเข้ามาสนับสนุน ร่วมกับทางเทศบาลเมืองน่าน เพื่อป้องกันน้ำไหลเข้าเมือง โดยติดตั้งบริเวณประตูน้ำที่ชุมชนบ้านน้ำล้อมไปจนถึงประตูคลองเจ้าฟ้าและทำการระบายน้ำฝั่งตัวเมืองน่านออกไป หากมีน้ำขึ้นเอ่อล้นจากแม่น้ำน่านสูงกว่าพนังกั้นน้ำ ก็จะสามารถใช้เครื่องสูบ ทำการสูบน้ำผลักออกไปให้ได้มากที่สุด โดยไม่ให้พื้นที่เขตเมืองได้รับความเสียหาย อีกทั้งพื้นที่ทางตอนเหนือของจังหวัดน่าน ไม่มีอ่างเก็บน้ำ หรือแก้มลิง ที่จะรองรับน้ำฝนและน้ำจากลำน้ำสาขาของแม่น้ำน่านได้ ทำให้กระแสน้ำมาเร็ว ทางโครงการชลประทานน่าน ได้ติดตั้งกล้องวงจรปิดเฝ้าดูระดับน้ำไว้ที่สถานีตรวจวัดระดับน้ำ สถานี N1 เขตเทศบาลเมืองน่าน จัดเวรยาม เฝ้าดูตลอด 24 ชั่วโมง 
  สำนักนายกรัฐมนตรี ประชุมเตรียมตั้งศูนย์ดำรงธรรม ย่อยส่วนล่วงหน้า เพื่ออำนวยความสะดวกประชาชน รับเรื่องร้องเรียน ในการประชุม ครม.สัญจร 
 นายสมพาศ นิลพันธ์ รองปลัดสำนักนายกรัฐมนตรี กล่าวว่า การประชุมในครั้งนี้ เพื่อการเตรียมการอำนวยความสะดวก รับเรื่องจากประชาชนที่จะเดินทางมายื่นเรื่อง ร้องเรียน ร้องทุกข์ กับพลเอก ประยุทธ์ จันทร์โอชา นายกรัฐมนตรี และคณะรัฐมนตรี ที่เดินทางมาประชุมคณะรัฐมนตรีสัญจรที่จังหวัดอุบลราชธานี จังหวัดอำนาจเจริญ ในวันที่ 23-24 กรกฎาคม 2561 ประชาชนสามารถยื่น เรื่องร้องเรียน ร้องทุกข์ ผ่านศูนย์ดำรงธรรมย่อยส่วนล่วงหน้า ที่เปิดให้บริการประชาชนในวันที่ 23 กรกฎาคม 2561 ที่จังหวัดอำนาจเจริญ ที่วัดพนารักษ์ อำเภอพนา จังหวัดอำนาจเจริญ ส่วนในภาคบ่ายเปิดให้บริการประชาชนที่โรงพยาบาลส่งเสริมสุขภาพตำบลบ้านหัวดูน ตำบลขามใหญ่ อำเภอเมืองอุบลราชธานี และวันที่ 24 กรกฎาคม 2561 ประชุมคณะรัฐมนตรีสัญจร ที่มหาวิทยาลัยอุบลราชธานี โดยเปิดจุดบริการศูนย์ดำรงธรรมธรรมย่อยส่วนล่วงหน้าที่ เทศบาลตำบลเมืองศรีไค อำเภอวารินชำราบ จังหวัดอุบลราชธานี
 สำหรับในการประชุมคณะรัฐมนตรีสัญจรนอกสถานที่ วันที่ 23-24 กรกฎคม 2561 ที่จังหวัดอุบลราชธานีในครั้งนี้ นายกรัฐมนตรีได้สั่งการอธิบดีทุกกระทรวงลงมาร่วมกันดูแลอำนวยความสะดวกกับประชาชน ดังนั้นขอให้ประชาชนมั่นใจได้ว่าทุกเรื่องที่มายื่น ที่ศูนย์ร้องเรียนของรัฐบาลที่จังหวัดอำนาจเจริญและจังหวัดอุบลราชธานีจะได้รับการแก้ไขปัญหา และมีการนำเสนอนายกรัฐมนตรีและให้อธิบดีทุกหน่วยงานนำไปแก้ไขปัญหาให้กับประชาชนทุกเรื่อง 
  น้ำป่าจากลำห้วยแม่สองไหลเข้าท่วมบ้านเรือน จำนวน 45 หลัง พัดสะพานเหล็กเชื่อมระหว่างสองตำบลขาดไม่สามารถใช้สัญจรได้  
 น้ำป่าที่เกิดจากฝนซึ่งตกลงมาสะสมอย่างต่อเนื่องไหลลงสู่ลำห้วยแม่สองเข้าท่วมบ้านเรือน ราษฎร ในพื้นที่บ้านแม่สลิดหลวง ต.แม่สอง อ.ท่าสองยาง จ.ตาก ส่งผลให้บ้านถูกน้ำท่วมแบบจมมิดทั้งหมด จำนวน 10 หลัง เสียหายบางส่วน 35 หลัง ชาวบ้าน 45 ครอบครัว 139 คน ได้รับความเดือดร้อนต้องอพยพขึ้นไปอยู่บนที่สูง ขณะที่สะพานเหล็กซึ่งเชื่อมเส้นทางระหว่างตำบลแม่อุสุกับตำบลแม่สองถูกกระแสน้ำที่ไหลเชี่ยวซัดจนขาด ไม่สามารถใช้สัญจรผ่านไปมาได้อย่างไรก็ยังไม่มีรายงานผู้ได้รับบาดเจ็บหรือเสียชีวิตจากเหตุดังกล่าว ขณะที่ตำรวจจาก สภ.ท่าสองยาง ทหารจาก ฉก ร 14 พร้อมหน่วย จนท.งานป้องกันและบรรเทาสาธารณภัย อบต.แม่สอง ได้เตรียมกำลังพลและเครื่องมือเพื่อพร้อมรับกรณีเกิดเหตุการณ์ฉุกเฉินขึ้น
 นอกจากนี้ ยังเกิดดินสไลด์ปิดทับเส้นทางที่อยู่เหนือหมู่บ้านแม่ระเมิงขึ้นไปอีก 10 หมู่บ้าน ล่าสุดองค์การบริหารส่วนตำบลแม่สองได้นำรถไถมาตักดินเพื่อเปิดเส้นทางให้ประชาชนใช้สัญจรได้ชั่วคราวแล้ว
เศรษฐกิจ/ท่องเที่ยว
 พาณิชย์ เผย ไทยเป็นเจ้าภาพจัดประชุมอาร์เซ็ป ครั้งที่ 23 เปิดเวทีรับฟังเน้นการมีส่วนร่วมทุกภาคส่วน ตั้งเป้าเจรจาจบ 3 เรื่องสำคัญตามแผน    
นายรณรงค์ พูลพิพัฒน์ รองอธิบดีกรมเจรจาการค้าระหว่างประเทศ เปิดเผยว่าไทยได้เป็นเจ้าภาพจัดประชุมคณะกรรมการเจรจาจัดทำความตกลงหุ้นส่วนทางเศรษฐกิจระดับภูมิภาค หรืออาร์เซ็ป ครั้งที่ 23 และการประชุมที่เกี่ยวข้อง ซึ่งจัดขึ้นระหว่างวันที่ 17 - 27 กรกฎาคม 2561 โดยได้มีการหารือในระดับคณะทำงาน หรือคณะทำงานกลุ่มย่อยอีก 14 คณะ ซึ่งคาดว่าจะมีผู้เข้าร่วมประมาณ 800 คน จากประเทศสมาชิกทั้งหมด 16 ประเทศ ได้แก่ อาเซียน 10 ประเทศ ออสเตรเลีย จีน ญี่ปุ่น อินเดีย เกาหลีใต้ และนิวซีแลนด์ ทั้งนี้ ในการประชุมรัฐมนตรีอาร์เซ็ป สมัยพิเศษ ครั้งที่ 5 ณ กรุงโตเกียว ประเทศญี่ปุ่นเมื่อวันที่ 1 กรกฎาคมที่ผ่านมา ที่ประชุมมีความเห็นตรงกันที่จะให้เร่งสรุปผลการเจรจาจัดทำความตกลงอาร์เซ็ปให้เสร็จภายในปีนี้ โดยตั้งเป้าว่าในการประชุมรอบกรุงเทพฯ คณะเจรจาจะต้องสรุปและปิดการเจรจาใน 3 เรื่องสำคัญ คือ พิธีการศุลกากร มาตรฐานสุขอนามัยพืช และกฎระเบียบทางเทคนิค นอกจากนี้ คณะกรรมการเจรจาจะต้องเร่งสรุปประเด็นที่ยังตกลงกันไม่ได้ เพื่อนำเสนอให้รัฐมนตรีพิจารณาให้ได้ข้อยุติในการประชุมรัฐมนตรีอาร์เซ็ป ครั้งที่ 6 ในปลายเดือนสิงหาคม 2561 ณ ประเทศสิงคโปร์ ก่อนที่จะรายงานผลต่อผู้นำในการประชุมสุดยอดอาเซียนในเดือนพฤศจิกายน 2561
 อย่างไรก็ตาม รัฐบาลไทยมี นโยบายชัดเจนที่ต้องการให้ความตกลงอาร์เซ็ปเป็นเครื่องมือขยายการค้าในภูมิภาค ซึ่งจะช่วยให้มีการไหลเวียนทางการค้าระหว่างประเทศสมาชิก และเพิ่มขีดความสามารถในการต่อรองกับประเทศมหาอำนาจ ซึ่งการประชุมในครั้งนี้ จะมีวาระพิเศษเปิดให้ผู้แทนทั้งจากภาคเอกชนและภาคประชาสังคม (NGOs) ของหลายประเทศจากหลายสาขา สามารถเข้ามาแสดงความคิดเห็นและข้อเสนอแนะในที่ประชุมฯ ซึ่งจะมีหัวหน้าคณะเจรจาจาก 16 ประเทศสมาชิกอาร์เซ็ปเข้าร่วมรับฟังและคาดหวังว่าการประชุมครั้งนี้จะสามารถคลี่คลายประเด็นที่เป็นปัญหาต่างๆ และเร่งผลักดันให้การเจรจาจบภายในปีนี้
  กรมทางหลวงชนบท เปิดไฟประดับสะพานข้ามแม่น้ำเจ้าพระยา 5 แห่ง เพื่อเฉลิมพระเกียรติเนื่องในโอกาสมหามงคลเฉลิมพระชนมพรรษา สมเด็จพระเจ้าอยู่หัว  
นายพิศักดิ์ จิตวิริยะวศิน เปิดเผยว่าเนื่องในโอกาสมหามงคลเฉลิมพระชนมพรรษา สมเด็จพระเจ้าอยู่หัว  28 กรกฎาคม 2561 กรมทางหลวงชนบท เปิดไฟประดับสะพานข้ามแม่น้ำเจ้าพระยา ณ สะพานข้ามแม่น้ำเจ้าพระยา จำนวน 5 แห่ง ได้แก่ สะพานภูมิพล 1 สะพานภูมิพล 2 สะพานมหาเจษฎาบดินทรานุสรณ์ สะพานพุทธยอดฟ้า สะพานสมเด็จพระปิ่นเกล้า และสะพานสมเด็จพระเจ้าตากสินมหาราช ซึ่งเริ่มเปิดไฟประดับตั้งแต่วันเสาร์ที่ 21 กรกฎาคม 2561 ไปจนถึงวันอังคารที่ 31 กรกฎาคม 2561 ช่วงเวลา 18.30 น. ถึง 21.00 น. และในวันเสาร์ที่ 28 กรกฎาคม 2561 จะเปิดไฟประดับถึงเวลา 24.00 น. ทั้งนี้ ประชาชนหรือนักท่องเที่ยวสามารถชมทัศนียภาพความสวยงามของสะพานได้ ตามวันและเวลาดังกล่าว  
 รัฐมนตรีว่าการกระทรวงคมนาคม ฟังแผนพัฒนาท่าอากาศยานนานาชาติอุบลราชธานี เพิ่มขีดความสามารถรองรับผู้โดยสารอีก 5 ล้านคนต่อปี   
 นายอาคม  เติมพิทยาไพสิฐ รัฐมนตรีว่าการกระทรวงคมนาคมพร้อมด้วยผู้บริหาร กระทรวงคมนาคม และคณะทำงานตรวจโครงข่ายคมนาคม จังหวัดอุบลราชธานี อำนาจเจริญ ศรีสะเกษ ยโสธร และพื้นที่ใกล้เคียง ตรวจเยี่ยมการดำเนินงานของท่าอากาศยานนานาชาติอุบลราชธานี รวมทั้งความพร้อมของเจ้าหน้าที่ในการให้บริการประชาชน ระบบไฟฟ้าแสงสว่าง ลานจอดรถ จุดอำนวยควาสะดวกรถแท็กซี่ การปรับปรุงอาคารผู้โดยสารโดยนายกิติชัย สัจจลักษณ์ ผู้อำนวยการท่าอากาศยานนานาชาติอุบลราชธานี เปิดเผยว่า ปัจจุบันท่าอากาศยานนานาชาติอุบลราชธานี เป็นศูนย์กลางการบินพาณิชย์ของภาคตะวันออกเฉียงเหนือตอนล่าง ระหว่างปี 2561-2562 กรมท่าอากาศยาน มีแผนพัฒนาท่าอากาศยานนานาชาติอุบลราชธานี ทั้งการปรับปรุงต่อเติมอาคารที่พักผู้โดยสาร ระบบไฟฟ้าสนามบิน ทางวิ่งทางขับ มาตรการด้านความปลอดภัย  การก่อสร้างอาคารที่พักผู้โดยสารหลังใหม่รองรับผู้โดยสารได้ 2,000 คนต่อชั่วโมง หรือ 5 ล้านคนต่อปี  ลานจอดรถขนาด 500 คัน และระหว่างปี 2565-2567 มีแผนขยายลานจอดอากาศยานรองรับ B737 ได้ 10 ลำ
 ทั้งนี้ ท่าอากาศยานนานานชาติอุบลราชธานีตั้งอยู่ห่างจากตัวเมืองอุบลราชธานีประมาณ 1 กิโลเมตร มีพื้นที่ทั้งหมด 3,876 ไร่ รันเวย์ขนาดมาตรฐานความยาวทางวิ่ง 3,000 X 45 เมตร ลานจอดอากาศยาน 120 X 270 เมตร สามารถจอด B737  พร้อมกัน 5 ลำ รองรับเที่ยวบินได้สูงสุด 40 เที่ยวบินต่อวัน อาคารผู้โดยสารพื้นที่ใช้สอย 18,000 ตารางเมตร ที่จอดรถ 300 คัน พร้อมสิ่งอำนวยความสะดวกรองรับผู้โดยสารทั้งขาเข้าและขาออกได้ จำนวน 1,000 คนต่อชั่วโมง หรือ  2.88 ล้านคนต่อปี รองรับผู้โดยสารจากจังหวัดอุบลราชธานี ศรีสะเกษ ยโสธร อำนาจเจริญ และจากประเทศเพื่อนบ้าน สปป.ลาวตอนใต้ 
  ชวนเที่ยวป่าหน้าฝน ชมทุ่งดอกกระเจียวบาน ที่อุทยานแห่งชาติน้ำตกพาเจริญ อำเภอพบพระ จังหวัดตาก  
 นายสุรศักดิ์ คำปาแก้ว หัวหน้าอุทยานแห่งชาติน้ำตกพาเจริญ ขอเชิญชวนนักท่องเที่ยว ร่วมสัมผัสบรรยากาศ " เที่ยวป่าหน้าฝน " ชมทุ่งดอกกระเจียวบาน ที่อุทยานแห่งชาติน้ำตกพาเจริญ " ทริปท่องเที่ยว ป่าเขียว เย็นชุ่มฉ่ำ " ชมทุ่งดอกกระเจียว สีส้ม ฉัตรทอง บานสะพรั่ง จำนวนพื้นที่กว่า 10 ไร่ หนึ่งปีจะมีเพียงครั้งเดียวเท่านั้น ในระหว่างช่วงเดือนกรกฎาคมถึงเดือนกันยายน นักท่องเที่ยวจะสามารถชมความงดงามของน้ำตกพาเจริญ เป็นน้ำตกหินปูนที่ไหลลดหลั่นกันลงมา มีมากถึง 97 ชั้น มีร้านอาหาร ห้องน้ำสะอาด มีเจ้าหน้าที่คอยดูแลด้านความปลอดภัย และให้บริการสถานที่ท่องเที่ยว ติดต่อห้องพัก งานด้านข้อมูลข่าวสารการท่องเที่ยว ได้โดยตลอด 24 ชั่วโมง
 นายสุรศักดิ์ คำปาแก้ว หัวหน้าอุทยานแห่งชาติน้ำตกพาเจริญ กล่าวว่าน้ำตกพาเจริญ ตั้งอยู่ในตำบลช่องแคบ อำเภอพบพระ จังหวัดตาก เป็นแหล่งท่องเที่ยวทางธรรมชาติ เรื่องชื่อของอำเภอพบพระ และจังหวัดตาก มีเจ้าหน้าที่คอยดูแลให้ความปลอดภัยจำนวนกว่า 50 คน กระจายอยู่โดยรอบพื้นที่อุทยานแห่งชาติน้ำตกพาเจริญ ในช่วงเดือนกรกฎาคมถึงเดือนกันยายน จะมีต้นดอกกระเจียวสีส้มฉัตรทองบานสะพรั่ง สวยงาม รอการมาเยือนของนักท่องเที่ยว

 ดอกกระเจียว สีส้ม ฉัตรทอง หรือขมิ้นแดง พบมากทางภาคเหนือและภาคตะวันตกของไทย ใบมีลักษณะเป็นรูปรี แผ่นใบเป็นคลื่น มีขนใต้ใบก้าน ช่อดอกยาว ใบประดับสีส้มแดงทั้งช่อดอก ไม่มีขน ดอกสีขาว ปากสีเหลือง มีสัน สีเหลืองเข้ม กลีบสเตมิโนด สีขาว ขนานกัน อับเรณู ป่องออกที่โคน นักท่องเที่ยวท่านใดสนใจเดินทางเข้ามาท่องเที่ยว สามารถติดต่อสอบถามสำรองห้องพักได้ที่เบอร์โทรศัพท์ 081-887-4731 หรือ ติดต่อได้ที่ การท่องเที่ยวแห่งประเทศไทย (ททท.) สำนักงานตาก เบอร์โทรศัพท์ 055-514341-3 ได้ทุกวันเวลาราชการ 
  ย้อนตำนานสระบุรี สืบสานประเพณีหนึ่งเดียวในโลก งานประเพณีตักบาตรดอกเข้าพรรษา  
 นายเกียรติศักดิ์ ตรงศิริ รองผู้ว่าราชการจังหวัดสระบุรี พระครูศรีวรกิจจารักษ์ ผู้ช่วยเจ้าอาวาสวัดพระพุทธบาท เจ้าคณะอำเภอมวกเหล็ก นายชนัตถ์ นันทปัญญา ประธานคณะกรรมการสถานศึกษา และคณะผู้บริหารเทศบาลเมืองพุทธบาท นายภคภูมิ บุตรโพธิ์ ท้องถิ่นจังหวัดสระบุรี และนายอิสสระพงษ์ แทนศิริ ผู้อำนวยการการท่องเที่ยวแห่งประเทศไทย สำนักงานพระนครศรีอยุธยา ร่วมกันกล่าวถึงการจัดงาน “ย้อนตำนานสระบุรี สืบสานประเพณีหนึ่งเดียวในโลก งานประเพณีตักบาตรดอกเข้าพรรษา ประจำปี 2561” โดยมีสื่อมวลชนเข้าร่วมงานจำนวนมาก ว่าเพื่อบอกกล่าวให้ชาวไทยได้ทราบ ได้รู้จักงานประเพณีสำคัญทางพระพุทธศาสนาของชาวสระบุรี กับงานประเพณีตักบาตรดอกเข้าพรรษา ถวายเทียนพรรษาพระราชทานและประเพณีล้างเท้าพระ ณ ดินแดนศักดิ์สิทธิ์ วัดพระพุทธบาท ราชวรมหาวิหาร อำเภอพระพุทธบาท จังหวัดสระบุรี
 สำหรับประวัติดอกเข้าพรรษาที่มาของประเพณี ตามตำนานกล่าวไว้ว่าในสมัยโบราณนั้นพุทธศาสนิกชน มาทำบุญตักบาตรในวันพระขึ้น 15 ค่ำ เดือน 8 และนิยมทำบุญตักบาตรที่วัดพระพุทธบาทแห่งนี้ เป็นระยะเวลารวม 3 วัน หากปีใดเป็นปีที่มีเดือน 8 สองหน จะถือเอาเดือน 8 หลัง แล้วไปทำบุญตักบาตรเข้าพรรษา 3 วัน และวันขึ้น 15 ค่ำเพ็ญกลางเดือน 8 ชาวบ้านในสมัยนั้น ช่วงเช้า จะนำอาหารคาว-หวาน ไปทำบุญตักบาตรที่วัดพระพุทธบาทราชวรมหาวิหาร หลังจากทำบุญตักบาตรเสร็จแล้ว บรรดาหนุ่มๆสาวๆ จำนวนมากจะพากันเดินขึ้นไปบนภูเขา "โพธิ์ลังกาและภูเขาพุกร่าง" ภูเขาที่อยู่ในพื้นที่อำเภอพระพุทธบาท เพื่อหา ดอกไม้ชนิดหนึ่ง ชื่อดอกเข้าพรรษา จากนั้นจะนำมาจัดมัดเป็นกำๆ พร้อมเสียบดอกไม้ธูปเทียนเตรียมใส่บาตรในวันรุ่งขึ้น คืนวันแรม 1 ค่ำ เดือน 8 ซึ่งเป็นวันเข้าพรรษา พระภิกษุสงฆ์รับบิณฑบาตแล้วนำเอาดอกไม้ขึ้นไปบูชา "รอยพระพุทธบาท" เมื่อเดินลงกลับมาอีกทางหนึ่ง พุทธศาสนิกชนจะนำน้ำสะอาดใส่ภาชนะไปล้างเท้าพระสงฆ์และพระสงฆ์จะเข้าพระอุโบสถ ปวารณาตลอดไตรมาส 3 เดือน ดอกเข้าพรรษาเป็นดอกไม้ที่เกิดขึ้นตามธรรมชาติ มีเฉพาะในพื้นที่อำเภอพระพุทธบาท จังหวัดสระบุรี มีชื่อเรียกตามศัพท์ของพรรณไม้เรียกว่า ดอกหงส์เหิน จะมีสีม่วงและสีขาว ส่วนดอกสีเหลือง ชื่อดอกพวงทอง จะมีลำต้นคล้ายต้นข่าหรือต้นกระชายสูงประมาณ 1 ฟุต มีหัวอยู่ใต้ดินคล้ายหัวกระชายอีกเช่นกัน หลังเทศกาลเข้าพรรษาลำต้นจะโทรมลงเหี่ยวแห้งไปในที่สุด แต่ชาวบ้านเรียกกัน ติดปากมาแต่สมัยโบราณว่า "ดอกเข้าพรรษา" นอกจากนี้ยังออกดอกเฉพาะในช่วงเวลาใกล้เข้าพรรษาเท่านั้น
 ขอเชิญชวนพุทธศาสนิกชนและพี่น้องประชาชน ร่วมส่งเสริมประเพณีวัฒนธรรมที่สำคัญ ของจังหวัดสระบุรี ระหว่างวันที่ 26 – 28 กรกฎาคม 2561 เพื่ออนุรักษ์ "ประเพณีหนึ่งเดียวในไทย ใหญ่ที่สุดในโลก" ให้คงอยู่สืบต่อไป 
  อธิบดีกรมส่งเสริมการเกษตร เปิดศูนย์บ่มเพาะเกษตรกรรุ่นใหม่ Young Smart Farmer แปลงใหญ่แก้วมังกรจังหวัดแพร่  
 นายสมชาย ชาญณรงค์กุล อธิบดีกรมส่งเสริมการเกษตรเปิดศูนย์บ่มเพาะเกษตรกรรุ่นใหม่ Young Smart Farmer แปลงใหญ่แก้วมังกร โดยมีนายพงศ์รัตน์ ภิรมย์รัตน์ ผู้ว่าราชการจังหวัดแพร่ นายวีระชัย เข็มวงษ์ เกษตรจังหวัดแพร่ หัวหน้าส่วนราชการ เกษตรกรและผู้ที่เกี่ยวข้องเข้าร่วมกิจกรรม ณ แปลงปลูกแก้วมังกรของนายฤชภูมิ ถิ่นฐาน หมู่ที่ 11 ตำบลบ้านถิ่น อำเภอเมืองแพร่
 นายฉลอง เพชรศักดา หัวหน้ากลุ่มส่งเสริมและพัฒนาเกษตรกร สำนักงานเกษตรจังหวัดแพร่ กล่าวว่า สำนักงานเกษตรจังหวัดแพร่ ได้ให้ความสำคัญกับการพัฒนาเกษตรกรรุ่นใหม่อย่างเต็มรูปแบบ ตั้งแต่ปี 2557 มุ่งเน้นให้เกิดกระบวนการแลกเปลี่ยนเรียนรู้และการสร้างเครือข่าย โดยให้เกษตรกรเป็นศูนย์กลางการเรียนรู้และออกแบบการเรียนรู้ด้วยตนเอง มีเจ้าหน้าที่ส่งเสริมการเกษตรเป็นผู้จัดการเรียนรู้ เพื่อพัฒนาเกษตรกรรุ่นใหม่ สร้างแรงจูงใจให้คนรุ่นใหม่หันมาประกอบอาชีพด้านการเกษตรมากขึ้น ด้วยการนำเทคโนโลยีสมัยใหม่มาประยุกต์ใช้เพิ่มประสิทธิภาพการผลิต การตลาด และการบริหารจัดการ ปัจจุบันมีเกษตรกรรุ่นใหม่ในพื้นที่จังหวัดแพร่ จำนวน 116 คน
 สำหรับศูนย์บ่มเพาะเกษตรกรรุ่นใหม่ Young Smart Farmer แปลงใหญ่แก้วมังกรแห่งนี้ เป็นศูนย์กลางการในประสานงานและถ่ายทอดความรู้เฉพาะด้านในการผลิตแก้วมังกรแบบครบวงจร ตั้งแต่การปลูก การแปรรูปและการตลาด โดยมีนายฤชภูมิ ถิ่นฐาน เป็นเจ้าของศูนย์ฯ ซึ่งยึดหลักเศรษฐกิจพอเพียงมาใช้ในการดำเนินชีวิต นอกจากทำการปลูกแก้วมังกรและไม้ผลต่างๆ แล้ว ยังมีการรวมกลุ่มกับเกษตรกรในพื้นที่เพิ่มมูลค่าให้กับสินค้าเกษตรด้วยการแปรรูปเป็นผลิตภัณฑ์ต่างๆ ส่งขายสร้างรายได้อีกทางหนึ่งด้วย
 ด้านอธิบดีกรมส่งเสริมการเกษตร กล่าวว่า การเปิดศูนย์บ่มเพาะเกษตรกรรุ่นใหม่ Young Smart Farmer จังหวัดแพร่ เป็นโอกาสที่เกษตรกรและภาคส่วนต่างๆ จะได้ร่วมมือกันในการแลกเปลี่ยนเรียนรู้ประสบการณ์ นำความรู้ที่ได้รับไปประยุกต์ใช้ใน และพัฒนาต่อยอดไปสู่การเป็นผู้ประกอบการเกษตรได้ พร้อมทั้งขอฝากให้ผู้แทนเกษตรกรรุ่นใหม่และเครือข่าย มุ่งมั่นพัฒนาตนเองให้เป็นต้นแบบนำการพัฒนาสู่เกษตรกรอื่นๆ เข้าสู่เกษตรยุค 4.0 ต่อไป 
สังคม
  รัฐบาลอัญเชิญพระบรมสารีริกธาตุ “พระบรมธาตุ พุทธศิลป์ แผ่นดินพระทรงธรรม” ไปประดิษฐานบนมณฑป ที่ท้องสนามหลวง เพื่อให้ประชาชนกราบสักการะ  
นายวิษณุ  เครืองาม รองนายกรัฐมนตรีเป็นประธานในพิธีอัญเชิญพระบรมสารีริกธาตุ “พระบรมธาตุ พุทธศิลป์ แผ่นดินพระทรงธรรม” เนื่องในวันเฉลิมพระชนมพรรษาสมเด็จพระเจ้าอยู่หัว  28 กรกฎาคม 2561 และงานสัปดาห์ส่งเสริมพระพุทธศาสนา เนื่องในวันอาสาฬหบูชาและวันเข้าพรรษา ไปประดิษฐานบนมณฑป ที่ท้องสนามหลวง เพื่อให้ประชาชนกราบสักการะ ระหว่างวันที่ 22-28 กรกฎาคมนี้ ตั้งแต่เวลา 08.00 น.-20.00 น.พิธีดังกล่าวเริ่มจากการอัญเชิญพระบรมสารีริกธาตุ 4 องค์ จากพระบรมบรรพต วัดสระเกศราชวรมหาวิหาร ซึ่งเป็นพระบรมสารีริกธาตุที่อัญเชิญมาจากพิพิธภัณฑสถานแห่งชาติ จังหวัดราชบุรี เชียงใหม่ สุโขทัย และพระนครศรีอยุธยา ขึ้นประดิษฐานบนราชรถน้อยเพื่อร่วมริ้วขบวน โดยริ้วขบวนอัญเชิญพระบรมสารีริกธาตุมีทั้งหมด 11 ริ้วขบวน ที่แสดงออกถึงศิลปวัฒนธรรมและความเชื่อทางพระพุทธศาสนาตั้งแต่สมัยทวารวดีถึงสมัยรัตนโกสินทร์ ริ้วขบวนที่ 1 "ธรรมจักรยาตรา" ขบวนอัญเชิญธงสัญลักษณ์ทางพระพุทธศาสนา ริ้วขบวนที่  2 "เทียนพรรษาเสริมศาสน์" ขบวนจำลองแห่เทียนพรรษา ริ้วขบวนที่ 3 "บรมนาถทวารวดี" จำลองโบราณสถานวัดคูบัว จังหวัดราชบุรี และพระพุทธรูปประทับนั่งห้อยพระบาท ริ้วขบวนที่ 4 "เสริมศรีโคตรบูร" จำลองพระธาตุพนม จังหวัดนครพนม และหลวงพ่อพระใส วัดโพธิ์ชัย จังหวัดหนองคาย ริ้วขบวนที่ 5 "เจิดจำรูญศรีวิชัย" จำลองเจดีย์พระบรมธาตุไชยา จังหวัดสุราษฎร์ธานี และพระพุทธรูปปางมารวิชัยนาคปรก ริ้วขบวนที่ 6 "ไตรภพลพบุรี" จำลองพระปรางค์สามยอด จังหวัดลพบุรี และพระพุทธรูปทรงเครื่องปางนาคปรก ริ้วขบวนที่ 7 "ธรรมวิถีล้านนา" พระธาตุลำปางหลวง จังหวัดลำปาง และประดิษฐานพระพุทธสิหิงค์ จังหวัดเชียงใหม่ ริ้วขบวนที่ 8 "เชิดบูชาสุโขทัย" เป็นรถขบวนจำลองเจดีย์ทรงพุ่มข้าวบิณฑ์ วัดมหาธาตุ และประดิษฐานพระพุทธชินราช จังหวัดพิษณุโลก ริ้วขบวนที่ 9 "เกษมสมัยอยุธยา" จำลองเจดีย์พระศรีสรรเพชญ์ พระพุทธรูปทรงเครื่อง วัดหน้าพระเมรุ จังหวัดพระนครศรีอยุธยา ริ้วขบวนที่ 10 "ธรรมารัตนโกสินทร์" เป็นรถขบวนจำลองพระศรีศากยะทศพลญาณจากพุทธมณฑล และพระศรีรัตนเจดีย์ภายในวัดพระศรีรัตนศาสดาราม และริ้วขบวนที่ 11 "แผ่นดินศาสนูปถัมภก" ริ้วขบวนอัญเชิญพระบรมสารีริกธาตุสำคัญทั้งหมด 5 ยุค ได้แก่ ทวารวดี ล้านนา สุโขทัย อยุธยาและรัตนโกสินทร์  ซึ่งแต่ละริ้วขบวนมีการแสดงฟ้อนรำและระบำตามแต่ละยุคสมัย และเริ่มเคลื่อนขบวนจากจุดเริ่มต้นบริเวณลานพลับพลามหาเจษฎาบดินทร์
 หลังจากที่ริ้วขบวนเข้าสู่ท้องสนามหลวงแล้ว นายวีระ โรจน์พจนรัตน์ รัฐมนตรีว่าการกระทรวงวัฒนธรรม ได้อัญเชิญพระบรมสารีริกธาตุจากวัดพระศรีรัตนศาสดาราม ขึ้นประดิษฐานตรงกลางด้านบนมณฑป ต่อด้วยการอัญเชิญพระบรมสารีริกธาตุ 4 องค์ ขึ้นประดิษฐานบนมณฑปทั้ง 4 ทิศ และพระภิกษุสงฆ์นำเวียนเทียน 3 รอบเป็นอันเสร็จสิ้นพิธี  
  ทช.  เร่งช่วยเหลือโลมามีชีวิตเกยตื้นบริเวณชายหาดบ้านตาหนึก จังหวัดตราด   
นายจตุพร บุรุษพัฒน์ อธิบดีกรมทรัพยากรทางทะเลและชายฝั่ง (ทช.) กล่าวว่า กรมทรัพยากรทางทะเลและชายฝั่ง (ทช.) ได้รับแจ้งจาก เครือข่ายช่วยชีวิต จังหวัดตราด พบโลมามีชีวิตเกยตื้นบริเวณชายหาดบ้านตาหนึก ต.คลองใหญ่ อ.คลองใหญ่ จ.ตราด จึงให้เจ้าหน้าที่สำนักงานบริหารจัดการทรัพยากรทางทะเลและชายฝั่งที่ 1 กลุ่มสัตว์ทะเลหายากและใกล้สูญพันธุ์เข้าพื้นที่ตรวจสอบพบเป็นลูกโลมาหัวบาตรหลังเรียบ ความยาว 54 เซนติเมตร ไม่สามารถระบุเพศได้ อายุไม่เกิน 1 เดือน น้ำหนักประมาณ 1 กิโลกรัม สภาพความสมบูรณ์ทางโภชนาการค่อนข้างผอม สภาพอ่อนแรง จนไม่สามารถว่ายน้ำและลอยน้ำเองได้ เนื่องจากสภาพอากาศมีคลื่นลมแรง ในเบื้องต้นให้นมไขมันสูง ทำการพยุงตัวลูกโลมาเพื่อไม่ให้จมน้ำ โดยมีสัตวแพทย์และทีมงานดูแลอย่างใกล้ชิด ส่วนศูนย์วิจัยและพัฒนาทรัพยากรทางทะเลและชายฝั่งอ่าวไทยฝั่งตะวันออกได้เข้าช่วยเหลือและนำไปรักษาที่สถานอนุบาลเรียบร้อยแล้ว หากโลมาตัวดังกล่าวแข็งแรงและสามารถว่ายน้ำได้ดีจะนำไปปล่อยกลับคืนสู่ธรรมชาติต่อไป ทั้งนี้ สถานการณ์ท้องทะเลทั้งฝั่งอ่าวไทยและอันดามันกำลังเข้าสู่สภาพวิกฤต ส่งผลต่อสัตว์ทะเลสำคัญต่างๆ ลดจำนวนลงมากและอาจจะสูญพันธุ์ได้ในอนาคต
 อธิบดีกรมทรัพยากรทางทะเลและชายฝั่ง (ทช.) กล่าวย้ำว่าสาเหตุการเกยตื้นของโลมาและวาฬส่วนใหญ่เกิดจากการป่วยตามธรรมชาติด้วยการติดเชื้อแบคทีเรียและไวรัส ส่วนการเกยตื้นของเต่าทะเลและพะยูนสาเหตุเกิดจากเครื่องมือประมง ที่สำคัญพบว่าเต่าทะเลและโลมาเกยตื้นเกิดจากปัญหาการกลืนกินขยะหรือการติดอวนที่ถูกทิ้งเป็นขยะทะเลเพิ่มมากขึ้นด้วย โดยลักษณะการเกยตื้นในเต่าทะเลร้อยละ 60 ยังมีชีวิตอยู่ ขณะที่พะยูนและโลมาประมาณร้อยละ 60-80 จะตายแล้ว ซึ่งสัตว์ทะเลหายากทั้งเต่าทะเล  พะยูน และโลมา ถือเป็นสัตว์ทะเลที่หายใจด้วยปอด หากไม่สามารถโผล่พ้นน้ำได้ในระยะเวลาหนึ่งจะทำให้ตายในที่สุด  
  จัดพิธีบรรพชาอุปสมบททีมหมูป่า 25 กรกฎาคมนี้ รวม 9 วัน 
เย็นวันนี้ 22 ก.ค.61 ที่ห้องประชุมที่ว่าการอำเภอแม่สาย จังหวัดเชียงราย ท่านเจ้าคุณพระรัตนมุนี ผู้อำนวยการวิทยาลัยสงฆ์เชียงราย ผู้รักษาการแทนเจ้าคณะจังหวัดเชียงราย นายประจญ ปรัชญ์สกุล ผู้ว่าราชการจังหวัดเชียงราย นายประพันธ์ คำจ้อย ผู้อำนวยการสำนักงานพระพุทธศาสนาจังหวัดเชียงราย และนายแพทย์ศิริศักดิ์ นันทะ ผู้อำนวยการโรงพยาบาลแม่สาย ร่วมกันแถลงข่าวความคืบหน้าอาการของน้องๆ ทีมหมูป่าและผู้ฝึกสอน รวมถึงการบรรพชาอุปสมบท รวม 9 วัน ซึ่งกำหนดจัดในวันพุธที่ 25 กรกฎาคมนี้ถึงวันที่ 3 สิงหาคม และลาสิกขา วันที่ 4 สิงหาคม 2561
 ท่านเจ้าคุณพระรัตนมุนี ผู้รักษาการแทนเจ้าคณะจังหวัดเชียงราย กล่าวว่า ในนามของคณะสงฆ์ขออนุโมทนากับญาติโยมทั้งชาวไทยและชาวต่างประเทศ คณะสงฆ์และทุกภาคส่วนของจังหวัดเชียงรายเห็นพ้องกันว่าจะใช้วัดพระธาตุดอยตุงเป็นสถานที่บวช ในวันที่ 25 กรกฎาคมนี้ และไปจำวัดปฏิบัติธรรมที่วัดพระธาตุดอยเวา อำเภอแม่สาย ซึ่งน้องๆ จะต้องปฏิบัติตามพระธรรมวินัย ซึ่งหลังจากบรรพชาอุปสมบทแล้ว ทุกคนจะมีสุขภาพกายและสุขภาพจิตที่พร้อม
 นายประจญ ปรัชญ์สกุล ผู้ว่าราชการจังหวัดเชียงราย กล่าวถึงอาการโดยทั่วไปทั้งสภาพร่างกายและสภาพจิตใจของน้องๆ ทีมหมูป่า ว่า ดีขึ้นตามลำดับ มี ด.ช.ณัฐวุฒิ ทาคำทรง หรือน้องพงษ์ มาตรวจตามแผนการรักษาต่อเนื่องจากโรงพยาบาลเชียงรายประชานุเคราะห์ ไม่พบมีผื่นใหม่ และ ด.ช.สมพงค์ ใจวงค์ หรือน้องเติ้ล มีเลือดออกจากเหงือกเวลาแปรงฟัน พบเป็นภาวะฟันผุ เหงือกอักเสบ ซึ่งแพทย์ได้ตรวจรักษาต่อเนื่อง อาการไม่มีอะไรน่าเป็นห่วง
 ผู้ว่าราชการจังหวัดเชียงรายยังได้ขอบคุณสื่อมวลชนที่เคารพในสิทธิของน้องๆ และไม่ติดตามไปทำข่าวหลังจากน้องๆ กลับไปอยู่บ้านแล้ว ทำให้การทำงานของทุกหน่วยเป็นไปด้วยความเรียบร้อย งดงาม เราจะมอบสวัสดิการและสวัสดิภาพที่ดีที่สุดให้กับน้องๆ ทุกคน ส่วนการฟื้นฟูด้านต่างๆ จะมีการดำเนินการหลังจากนี้ ต้องขอขอบคุณอาจารย์เฉลิมชัย โฆษิตพิพัฒน์ ที่มีความคิดสร้างสรรค์ที่จะสร้างอนุสรณ์สถานวีรบุรุษถ้ำหลวงขุนน้ำนางนอน เพื่อระลึกถึง “จ่าแซม” และเป็นแหล่งเรียนรู้ให้กับคนรุ่นหลัง ส่วนเรื่องของการบวชจะมีน้องๆ 11 คน บรรพชาเป็นสามเณรและโค้ชเอกจะอุปสมบท ส่วน ด.ช.อดุลย์ สามอ่อน หรือน้องอดุลย์ ไม่ได้ร่วมบวช เนื่องจากนับถือศาสนาคริสต์
 นายแพทย์ศิริศักดิ์ นันทะ ผู้อำนวยการโรงพยาบาลแม่สาย กล่าวว่า น้องๆ และโค้ชสุขภาพสมบูรณ์แข็งแรงดีทุกคน วันพรุ่งนี้จะมีการตรวจสุขภาพของน้องๆ ทุกคน เพื่อให้พร้อมทั้งร่างกายและจิตใจในการบวช
 ด้านนายประพันธ์ คำจ้อย ผู้อำนวยการสำนักงานพระพุทธศาสนาจังหวัดเชียงราย กล่าวว่า กิจกรรมบรรพชาและอุปสมบทครั้งนี้ เพื่อน้อมเกล้าน้อมกระหม่อมถวายเป็นพระราชกุศลแด่สมเด็จพระเจ้าอยู่หัว และสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9 และอุทิศส่วนกุศลให้นาวาตรี สมาน กุนัน ทดแทนพระคุณพ่อแม่ และทดแทนพระคุณเจ้าหน้าที่ผู้เสียสละอุทิศช่วยเหลือให้ออกจากถ้ำหลวง ขุนน้ำนางนอน พิธีจะเป็นแบบล้านนาที่งดงาม